
LIETUVOS RESPUBLIKOS
ADMINISTRACINIŲ NUSIŽENGIMŲ KODEKSO 
488 STRAIPSNIO PAKEITIMO ĮSTATYMO PROJEKTO
AIŠKINAMASIS RAŠTAS

1. Įstatymo projekto rengimą paskatinusios priežastys, parengto projekto tikslai ir uždaviniai 
	2015 m. birželio 25 d. Seimas priėmė Administracinių nusižengimų kodekso patvirtinimo, įsigaliojimo ir įgyvendinimo tvarkos įstatymą Nr. XII-1869, kuriuo patvirtino Lietuvos Respublikos administracinių nusižengimų kodeksą (toliau – kodeksas). Kodekse vartojamos sąvokos bei kitos nuostatos buvo derinamos su tuo metu galiojusiais įstatymais ir kitais teisės aktais. Pirminė kodekso įsigaliojimo data buvo nustatyta 2016 m. balandžio 1 d., tačiau vėliau kodekso įsigaliojimas buvo atidėtas iki 2017 m. sausio 1 d. 
Per aptariamą laiką Seimui buvo pateiktas ne vienas įstatymo projektas, keičiantis galiojusias nuostatas. Tarp jų – Lietuvos Respublikos Vyriausybės pateiktas (tiesioginis rengėjas - Sveikatos apsaugos ministerija) Triukšmo valdymo įstatymo Nr. IX-2499 2, 5, 7, 8, 9, 11, 13, 14, 17, 18, 24, 26, 27, 29 straipsnių pakeitimo ir 19, 20 straipsnių pripažinimo netekusiais galios įstatymo projektas Nr. XIIP-3585 ES. Įstatymo projektu be kitų pakeitimų, buvo siūloma pakeisti dienos triukšmo, nakties triukšmo ir vakaro triukšmo rodiklių apibrėžtis, kad jos atitiktų Aplinkos triukšmo direktyvos I priedo  nuostatas (nustatyta, kad diena trunka nuo 7 val. iki 19 val., vakaras – nuo 19 val. iki 22 val., o naktis – nuo 22 val. iki 7 val.). Triukšmo valdymo įstatymo pakeitimai buvo priimti (įstatymo Nr. XII-2341), tačiau priimtas, bet dar neįsigaliojęs Kodeksas nebuvo siūlomas keisti, todėl jame liko senosios apibrėžtys, t.y. vakaro laikas nuo 18 val. iki 22 val. ir nakties laikas nuo 22 val. iki 6 val.
Siekiant teisinio reguliavimo nuoseklumo ir vientisumo siūloma keisti kodekso nuostatas, kodekso 488 straipsnio 1 dalyje įtvirtintą vakaro ir nakties laiką suvienodinant su Triukšmo valdymo įstatyme nustatytu laiku.

2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai
Įstatymo projekto iniciatorius – Seimo narys, Teisės ir teisėtvarkos komiteto pirmininkas Julius Sabatauskas.
 
3. Kaip šiuo metu yra teisiškai reglamentuojami įstatymo projekte aptarti klausimai
2017 m. sausio 1 d. įsigaliojusio Administracinių nusižengimų kodekso 488 straipsnio 1 dalyje nustatytas „vakaro metas“ siejamas su laikotarpiu nuo 18 val. iki 22 val., o „nakties metas“ – nuo 22 val. iki 6 val. Triukšmo valdymo įstatymo 2 straipsnio 9 dalyje „nakties metas“ siejamas su laikotarpiu nuo 22 val. iki 7 val., o 28 dalyje nustatytas „vakaro metas“ – nuo 19 val. iki 22 val.

4. Kokios numatomos naujos teisinio reglamentavimo nuostatos, naujai reglamentuotų klausimų teigiamos savybės ir kokių teigiamų rezultatų laukiama
Siekiant teisinio reguliavimo nuoseklumo ir vientisumo Įstatymo projektu siūloma suvienodinti „vakaro meto“ ir „nakties meto“ sąvokas skirtinguose įstatymuose.
Priėmus siūlomus Įstatymo pakeitimus, bus vienodai suprantamas Triukšmo valdymo įstatyme ir Administracinių nusižengimų kodekse įtvirtintos „vakaro meto“ ir „nakties meto“ apibrėžtys.

5. Galimos neigiamos priimto įstatymo projekto pasekmės ir kokių priemonių reikėtų imtis, kad tokių pasekmių būtų išvengta
Priėmus Įstatymo projektą neigiamų pasekmių nenumatoma.

6. Kokią įtaką įstatymo projektas turės kriminogeninei situacijai, korupcijai
[bookmark: _GoBack]Įstatymo projekto įgyvendinimas kriminogeninei situacijai ir korupcijai neigiamos įtakos neturės. 

7. Kaip įstatymo projekto įgyvendinimas atsilieps verslo sąlygoms ir jo plėtrai
Įstatymo projektas įtakos verslo sąlygoms ir jo plėtrai neturės.

8. Įstatymo inkorporavimas į teisinę sistemą, kokie šios srities teisės aktai tebegalioja  ir kokius galiojančius teisės aktus būtina pakeisti ar panaikinti, priėmus teikiamą projektą
Priėmus teikiamą Įstatymo projektą, kitų galiojančių teisės aktų keisti nereikės.

9. Ar įstatymo projektas parengtas laikantis Valstybinės kalbos, Teisėkūros pagrindų  įstatymų reikalavimų ir atitinka bendrinės lietuvių kalbos normas, o projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymo projektas parengtas laikantis Valstybinės kalbos ir Teisėkūros pagrindų įstatymų reikalavimų ir atitinka bendrinės lietuvių kalbos normas. Įstatymo projekte nėra naujai apibrėžtų sąvokų, kurias reikėtų įvertinti Terminų banko įstatymo ir jo įgyvendinamųjų teisės aktų nustatyta tvarka.

10. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus
Įstatymo projektas neprieštarauja Žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams.

11. Jeigu įstatymui įgyvendinti reikia įstatymų lydimųjų aktų, kas ir kada juos turėtų parengti, šių aktų metmenys
Įstatymo įgyvendinimui lydimųjų teisės aktų rengti nereikės.

12. Kiek biudžeto lėšų pareikalaus ar leis sutaupyti įstatymo įgyvendinimas (pateikiami įvertinimai artimiausiems metams ir tolesnei ateičiai)
Įstatymo įgyvendinimas papildomų biudžeto lėšų nepareikalaus.

13. Įstatymo projekto rengimo metu gauti specialistų vertinimai ir išvados
Įstatymo projekto rengimo metu specialistų vertinimų ir išvadų negauta.

14. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc: 
Reikšmingi Įstatymo projekto žodžiai: „vakaro metas“, „nakties metas“.

15. Kiti, iniciatorių nuomone, reikalingi pagrindimai ir paaiškinimai
Nėra.


Teikia 
Seimo narys 					Julius Sabatauskas

